पुरवा। नगर के दुर्गापुर मोहल्ले में बीती रात एक युवक ने घर से उठाकर एक मासूम के साथ बलात्कार का प्रयास किया। बच्ची के चिल्लाने पर लोगों के पहुंचने पर युवक भाग गया। पुलिस ने युवक के खिलाफ मुकदमा दर्ज कर लिया है। पुरवा नगर के मोहल्ला दुर्गापुर में एक व्यक्ति परिवार के साथ रहता है। सोमवार की रात उसकी पत्नी मंदिर में जगराते में शामिल होने गई थी। घर पर उसका पति और बच्चे सो रहे थे। देर रात मोहल्ले का छोटू (20) घर में घुसकर पिता के बगल में सो रही आठ वर्षीय बच्ची को उठा ले गया। बस्ती के बाहर तालाब पर ले जाकर उसके साथ बलात्कार की कोशिश की। बच्ची के चिल्लाने की आवाज सुनकर मंदिर से लौटी बच्ची की मां और मोहल्ले के अन्य लोग दौड़े। इस पर युवक भाग गया। बच्ची के पिता की तहरीर पर कोतवाली पुलिस ने छोटू के खिलाफ मुकदमा दर्ज कर लिया है।